በአዲስ አበባ  40  በመቶ የደረጃ ‘ሐ’ ግብር ከፋዮች ግብር መክፈላቸውን ጽህፈት ቤቱ አስታወቀ
በአዲስ አበባ 40 በመቶ የደረጃ ‘ሐ’ ግብር ከፋዮች የሚጠበቅባቸውን ግብር መክፈላቸውን በኢትዮጵያ ገቢዎችና ጉምሩክ ባለሥልጣን የአዲስ አበባ ቅርንጫፍ ጽህፈት ቤት አስታወቀ።በባለሥልጣኑ የአዲስ አበባ ቅርንጫፍ ጽህፈት ቤት የግብር አወሳሰንና ልማት መርሃ ግብር ዳይሬክተር አቶ ያሬድ ፍቃዱ በአዲስ አበባ ካሉ 59 ሺህ 275 የደረጃ 'ሐ' ግብር ከፋዮች ውስጥ 40 በመቶዎቹ የሚጠበቅባቸውን ግብር ከፍለዋል።ሌሎች 14 ሺህ 226 ግብር ከፋዮች ደግሞ ቅሬታ ማቅረባቸውን ጠቁመዋል ፡፡ቀሪዎች ግን አዲስ በተሰራው አማካይ የቀን ገቢ ግምት በመስማማት ምንም አይነት ቅሬታ አለማቅረባቸውን ነው የገለጹት።በመሆኑም ከቀረቡት ቅሬታዎች መካከል 99 ነጥብ 2 በመቶ ለሚሆኑት  ምላሽ መሥጠቱን አረጋግጠዋል።ግምት ያልተሰራላቸው ነጋዴዎች ሳይቀር አግባብ ያልሆነ ቅሬታ ሲያቀርቡና የንግድ ተቋማቸውንም በቅሬታ መልክ የዘጉ ግለሰቦች መኖራቸውንም ነው ያመለከቱት ።ጎን ለጎንም ነጋዴውን በማሳደም የንግድ ተቋማት አላግባብ እንዲዘጉ ያደረጉ የተሰኑ ግለሰቦች በመገኘታቸው በቁጥጥር ሥር መዋላቸውን ገልጸዋል።ያም ሆኖ ነጋዴዎች ከግምቱ ጋር በተያያዘ ያላቸውን ቅሬታ እስከ መጀመሪያው ደረጃ ፍርድ ቤት ድረስ በመሄድ መፍትሄ ማግኘት እንደሚችሉም አስረድተዋል።በሌላ በኩል በአማካይ የቀን ገቢ ግምቱ ነጋዴው እንዲከፍል የተወሰነው የንግድ ሽያጭ ትርፉን እንጂ ቀጥታ ያልሆነ (ተጨማሪ የእሴት ታክስ) አለመሆኑን አስረድተዋል።ቀጥታ ያልሆነ ግብሩን የሚከፍሉት ከዚህ በፊት የተሰራላቸውን የቀን ገቢ ግምት መሰረት በማድረግ ነው ብለዋል።ከዚህ ቀደም የቀን ገቢ ግምት ያልተሰራላቸው ነጋዴዎች ቀጥታ ያልሆነ ግብር የሚከፍሉት እራሳቸው በሚተምኑት የቀን ገቢ ግምት መሆኑን  ገልጸዋል።በእስከሁኑ ሂደትም በመዲናዋ ካሉት አጠቃላይ የደረጃ "ሐ" ግብር ከፋዮች መካከል የደረጃ “ሐ”ግብር ትመና እስከ ሓምሌ 30 የሚጠናቀቅ በመሆኑ ቅሬታው በቅድሚያ መስተናገዱን ገልጸው የደረጃ 'ሀ" እና "ለ" በቅርቡ እንደሚጀመር አስታውቀዋል ።